مصعب_بن_عمیر
تعلیم دین واشاعتِ اسلام
اس اثناء میں خورشید اسلام کی ضیا پاش شعاعیں کوہِ فاران کی چوٹیوں سے گذر کر وادیِ یثرب تک پہنچ چکی تھیں اور مدینہ منورہ کے ایک معزز طبقہ نے اسلام قبول کر لیا تھا انہوں نے دربارِ نبوت میں درخواست بھیجی کہ ہماری تعلیم و تلقین پر کسی کو مامور فرمایا جائے، حضرت سرورِ کائنات ﷺ کی نگاہِ جوہر شناس نے اس خدمت کے لیے حضرت مصعب بن عمیر ؓ کو منتخب کیا اور چند زریں نصائح کے بعد مدینہ منورہ کی طرف روانہ فرمایا۔ حضرت مصعب ؓ مدینہ پہنچ کر حضرت اسعد زرارہ ؓ کے مکان پر فروکش ہوئے اور گھر گھر پھر کر تعلیم قرآن واشاعتِ اسلام کی خدمت انجام دینے لگے، اس طرح رفتہ رفتہ جب کلمہ گویوں کی ایک جماعت پیدا ہوگئی تو نماز وتلاوت قرآن کے لیے کبھی حضرت اسعد ؓ کے مکان پر اورکبھی بنی ظفر کے گھر میں چند مسلمانوں کو تعلیم دے رہے تھے کہ قبیلہ عبدالاشہل کے سردار (حضرت) سعد بن معاذ ؓ نے اپنے رفیق ( حضرت ) اُسید بن حضیر ؓ سے کہا اس داعیِ اسلام کو اپنے محلہ سے نکال دو، جو یہاں آکر ہمارے ضعیف الاعتقاد اشخاص کو گمراہ کرتا ہے، اگر اسعد (میزبان حضرت مصعب ؓ) سے مجھ کو رشتہ داری کا تعلق نہ ہوتا تو میں تم کو اس کی تکلیف نہ دیتا، یہ سنکر حضرت اسید ؓ نے نیزہ اُٹھایا اورحضرت مصعب ؓ واسعد ؓ کے پاس آکر خشم آلود لہجہ میں کہا، تمہیں یہاں کس نے بلایا ہے کہ ضعیف رائے والوں کو گمراہ کرو؟ اگر تم کو اپنی جانیں عزیز ہیں تو بہتر یہ ہے کہ ابھی یہاں سے چلے جاؤ، حضرت مصعب ؓ نے نرمی سے جواب دیا، بیٹھ کر ہماری باتیں سنو، اگر پسند آئے قبول کرو ورنہ ہم خود چلےجائیں گے، حضرت اسید ؓ نیزہ گاڑ کر بیٹھ گئے اور غور سے سننے لگے، حضرت مصعب ؓ نے چند آیات کریمہ تلاوت کر کے اس خوبی کے ساتھ عقائد ومحاسن اسلام بیان فرمائے کہ تھوڑی ہی دیر میں حضرت اسید ؓ کا دل نورِ ایمان سے چمک اُٹھا اور بیتاب ہوکر بولے، کیسا اچھا مذہب ہے کیسی بہتر ہدایت ہے ، اس مذہب میں داخل ہونے کا کیا طریقہ ہے، حضرت مصعب ؓ نے فرمایا پہلے نہادھو کر پاک کپڑے پہنو، پھر صدق دل سے لاالہ الا اللہ محمد رسول اللہ کا اقرار کرو ،انہوں نے فوراً اس ہدایت کی تعمیل کی اورکلمہ پڑھ کر کہا،میرے بعد ایک اورشخص ہے جس کو ایمان پر لانا ہوگا، اگر وہ اس دائرہ میں داخل ہوگیا تو تمام قبیلہ عبدالاشہل اس کی پیروی کرے گا، میں ابھی اس کو آپ کے پاس بھیجتا ہوں۔ حضرت اسید ؓ غیظ وغضب کے عوض عشق ومحبت کا سودا خریدکر اپنے قبیلہ میں واپس آئے تو حضرت سعد بن معاذ ؓ نے دور ہی سے دیکھ کر فرمایا، خدا کی قسم اس شخص کی حالت میں ضرور کچھ انقلاب ہوگیا ہے اورجب قریب آئے تو پوچھا کہو کیا کرآئے؟ بولے، خدا کی قسم وہ دونوں ذرا بھی خوفزدہ نہ ہوئے، میں نے ان کو منع کیا تو وہ بولے کہ ہم وہی کریں گے جو تم پسند کرو گے، لیکن مجھ سے بیان کیا گیا ہے کہ بنی حارثہ اس وجہ سے اسعد بن زراہ ؓ کو قتل کرنے نکلے ہیں کہ وہ تمہارا خالہ زاد بھائی ہے؛ تاکہ اس طرح تمہاری تذلیل ہو، چونکہ بنی حارثہ اورعبدالاشہل میں دیرینہ عداوت تھی، اس لیے حضرت اسید ؓ کا افسوں کارگر ہوگیا، حضرت سعد بن معاذ ؓ جوشِ غضب سے اُٹھ کھڑے ہوئے اورتخالف مذہبی کے باوجود اسعد ؓکی مدد کے لیے دوڑے ، لیکن جب یہاں پہنچ کر بالکل سکون و اطمینان دیکھا تو سمجھ گئے کہ اسید نے ان دونوں سے بالمشافہ گفتگو کرنے کے لیے محض اشتعال دلایا ہے، غرض نسبی ترحم فوراً مذہبی تعصب سے مبدل ہوگیا اورخشم گین لہجہ میں بولے ابوامامہ خدا کی قسم اگر رشتہ داری کا پاس نہ ہوتا تو میں تمہارے ساتھ نہایت سختی کے ساتھ پیش آتا تمہیں کیونکر ہمارے محلہ میں علانیہ ایسے عقائد پھیلانے کی ہمت ہوئی جس کو ہم سخت ناپسند کرتے ہیں، حضرت مصعب ؓ نے نرمی سے جواب دیا کہ پہلے ہماری باتیں سنو، اگر پسند آئیں تو قبول کرو ورنہ ہم خود تم سے کنارہ کش ہوجائیں گے، حضرت سعد ؓ نے اس کو منظور کرلیا، تو انہوں نے ان کے سامنے بھی اس خوبی سے اسلام کا نقشہ پیش کیا کہ حضرت سعد ؓ کا چہر ہ نورِ ایمان سے چمک اُٹھا، اسی وقت مسلمان ہوئے اورجوش میں بھرے ہوئے اپنے قبیلہ والوں کے پاس آئے اورببانگ بلند سوال کیا، اے بنی اشہل بتاؤ میں تمہارا کون ہوں؟ انہوں نے کہا تم ہمارے سردار اورہم سب سے زیادہ عاقل اورعالی نسب ہو، بولے خدا کی قسم تمہارے مردوں اورتمہاری عورتوں سے گفتگو کرنا مجھ پر حرام ہے جب تک تم خدا اوراس کے رسول پر ایمان نہ لاؤ۔ اس طرح عبدالاشہل کا تمام قبیلہ حضرت سعد بن معاذ ؓ کے اثر سے اسلام کا حلقہ بگوش ہوگیا۔ حضرت مصعب ؓ ایک عرصہ تک حضرت اسعد بن زرارہ ؓ کے مہمان رہے ؛لیکن جب بنی نجار نے ان پر تشدد شروع کیا تو حضرت سعد بن معاذ ؓ کے مکان پر اُٹھ آئے اوریہیں سے اسلام کی روشنی پھیلاتے رہے، یہاں تک کہ خطمہ،وائل اورواقف کے چند مکانات کے سوا عوالی اورمدینہ کے تمام گھر روشن ہوگئے۔